Vigdísarholt tekur við rekstri hjúkrunarheimila af Sveitarfélaginu Hornafirði um næstu mánaðamót. Bæjarstjórinn segir ríkið skulda sveitarfélaginu á annað hundrað milljónir króna sem enn sé ósamið um.
Hornafjörður er eitt fjögurra sveitarfélaga sem átt hafa í viðræðum við ríkið um yfirtöku á rekstri hjúkrunarheimila, en þau sögðu upp samningum á síðasta ári. Auk Hornafjarðar eru það Vestmannaeyjar, Akureyri og Fjarðabyggð. Mikil óvissa hefur ríkt um hvernig þessum rekstri verður háttað og hafa sveitarfélögin kvartað yfir óvissu og seinagangi í viðræðum við Sjúkratryggingar Íslands. Matthildur Ásmundardóttir, bæjarstjóri á Hornafirði, segir að nú hafi verið gengið frá þessum málum þar.
Þetta sé lausnin sem þau hafi kallað eftir en sveitarfélagið hafi ekki lengur treyst sér til að sinna þessum rekstri. Þrátt fyrir þetta sé enn margt ófrágengið gagnvart ríkinu og meðal annars þurfi að ná til baka miklum halla af rekstri hjúkrunarheimilis á Höfn.
Bæjarstjórinn á Hornafirði segir að ríkið skuldi sveitarfélaginu á annað hundrað milljónir króna vegna halla á rekstri hjúkrunarheimilis á Höfn. 